አውሮፓ ኅብረት ለኤርትራ ቃል የገባው የ312 ሚሊዮን ዩሮ ዕርዳታ እንዲታገድ ጀርመን ጠየቀች
በቅርቡ አውሮፓ ኅብረት ለኤርትራ በዕርዳታ መልክ ሊሰጠው የወሰነው 312 ሚሊዮን ዩሮ ዕርዳታ እንዲታገድ፣ የጀርመን ፓርላማ ውሳኔ አስተላለፈ፡፡ሰኔ 4 ቀን 2007 ዓ.ም. የጀርመን የፓርላማ አባላት ባደረጉት ስብሰባ፣ ሰሞኑን የተባበሩት መንግሥታት ድርጅት (ተመድ) የኤርትራ ሰብዓዊ መብት አጣሪ ኮሚሽን ያወጣውን ባለ 484 ገጾች ሪፖርት ይዘት አስመልክቶ ከተወያዩ በኋላ፣ ዓለም አቀፉ ማኅበረሰብ በአስመራ መንግሥት ላይ ጠንካራ ዕርምጃ እንዲወስድ ጥያቄ አቅርበዋል፡፡ፓርላማው በኤርትራ ላይ የወጣውን የሰብዓዊ መብት ጥሰት ሪፖርት ዝርዝር ለአንድ ሰዓት ያህል ከተወያየበት በኋላ፣ በተለይ ጀርመን ዋነኛ አስኳል የሆነችበት የአውሮፓ ኅብረት ከጥቂት ወራት በፊት ለኤርትራ እ.ኤ.አ. እስከ 2020 በዕርዳታ ሊሰጠው ያቀደው የልማት ድጋፍ እንዲታገድ በፅኑ ጠይቋል፡፡የአውሮፓ ኅብረት ኮሚሽን የኤርትራን ልማት ለመደገፍ በሚቀጥሉት አምስት ዓመት ውስጥ ለመስጠት ቃል የገባው ዕርዳታ 312 ሚሊዮን ዩሮ ነው፡፡ ሒውማን ራይትስ ዎች፣ አምነስቲ ኢንተርናሽናልና ድንበር የለሽ የጋዜጠኞች ማኅበር፣ ‹‹የአስመራ መንግሥትን መርዳት በኤርትራ ያለውን የሰብዓዊ መብት ጥሰት እንዲቀጥል ማድረግ ነው፤›› በማለት በተመሳሳይ አቋም መቃወማቸው ይታወሳል፡፡ በኤርትራ ያለውን ከፍተኛ የሰብዓዊ መብት ጥሰት ያጋለጠው የተመድ የሰብዓዊ መብት አጣሪ ኮሚሽን ሪፖርት ከመውጣቱ ቀደም ብሎ፣ ከ20 በላይ የኤርትራ የሚዲያ ተቋማት፣ የሲቪል ማኅበረሰቦችና ተቃዋሚዎች ይህንን የአውሮፓ ኅብረትን ውሳኔ ተቃውመዋል፡፡ የድጋፍ ድምፅ ፊርማ በማሰባሰብ ለተለያዩ ዓለም አቀፍ ድርጅቶች ማቅረባቸውም ይታወሳል፡፡ስዊድን ቀደም ሲል በኤርትራ የሰብዓዊ መብት ጥሰት ተጠያቂ ያለቻቸውን ፕሬዚዳንት ኢሳያስ አፈወርቂን ጨምሮ፣ የተለያዩ የሲቪልና የወታደራዊ ከፍተኛ ባለሥልጣናት በተገኙበት እንዲያዙ መወሰኗ አይዘነጋም፡፡የተመድ የሰብዓዊ መብት አጣሪ ኮሚሽን በ484 ገጾች ባወጣው ሪፖርት፣ የኤርትራ መንግሥት በዜጎች ላይ የሚፈጽማቸው የሰብዓዊ መብት ጥቃቶች ሆን ተብለውና ታስቦባቸው የሚፈጸሙ ናቸው ብሏል፡፡ ድርጊቱም በሰብዓዊ ፍጡር ላይ የሚፈጸም ወንጀል ነው በማለት ያትታል፡፡‹‹የኤርትራ መንግሥት ሕዝቡ ውስጥ በርካታ ሰላዮችን በማስረግ ዜጎችን ይሰልላል፡፡ በሕገወጥ መንገድ ዜጎችን በማሰር የፈለገውን ዕርምጃ ይወስዳል፡፡ የዜጎችን ሰብዓዊ መብት በመደፍጠጥ ነፃነት እንዳይሰማቸው ያደርጋል፡፡ ተቃውሞ ያስነሳሉ ወይም የተለየ አስተሳሰብ ያንፀባርቃሉ ተብሉ የሚጠረጠሩ ግለሰቦች ለእስር ይዳረጋሉ፡፡ አንዳንዶቹ የት እንደደረሱ ሳይታወቅ ይሰወራሉ…›› ይላል፡፡ በኤርትራ ወታደራዊ አገልግሎት ከባርነት እንደማይተናነስና ሴቶች ለወሲብ ባርነት እንደሚዳረጉ ሪፖርቱ አመልክቶ፣ ሕዝቡ በፍርኃትና በድንጋጤ ውስጥ ነው የሚኖረው ብሏል፡፡ የኤርትራ መንግሥት ግን ሰሞኑን ባወጣው መግለጫ የአጣሪ ኮሚሽኑን ሪፖርት መሠረተ ቢስ በማለት አጣጥሎታል፡፡ 